NARIADENIE KOMISIE (ES) č. 1147/2005
z 15. júla 2005,
ktorým sa zakazuje lov šmačekov pomocou niektorých rybárskych zariadení v Severnom mori a Skagerraku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 27/2005 z 22. decembra 2004, ktorým sa na rok 2005 stanovujú príležitosti na rybolov a príslušné podmienky pre určité násadové ryby a skupiny násadových rýb, uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (1), a najmä na jeho článok 12 ods. 6,
keďže:
(1)
Rybolov plavidiel Spoločenstva, ktoré lovia šmačeky v Severnom mori a Skagerraku, sa prechodne ustanovuje v prílohe V k nariadeniu (ES) č. 27/2005.
(2)
Podľa bodu 6 písm. c) uvedenej prílohy Komisia na základe odporúčaní Vedeckého, technického a hospodárskeho výboru pre rybné hospodárstvo (Scientific, Technical and Economic Committee for Fisheries, STECF), ktoré sa týkajú veľkosti vekovej skupiny šmačekov v Severnom mori z roku 2004, upravuje rybolov v roku 2005. V prípade, že podľa odhadov STECF je veľkosť vekovej skupiny šmačekov v Severnom mori z roku 2004 nižšia ako 300 000 miliónov kusov vo veku 0, zakazuje sa lov pomocou dnovej vlečnej siete, zvislej záťahovej siete alebo podobných vlečných zariadení v zostávajúcom období roku 2005.
(3)
STECF odhadla počet vekovej skupiny z roku 2004 na 150 000 miliónov kusov vo veku 0.
(4)
Vzhľadom na skutočnosť, že STECF odhadla veľkosť vekovej skupiny šmačekov v Severnom mori z roku 2004 na menej ako 300 000 miliónov kusov vo veku 0, musí sa rybolov v zostávajúcom období roku 2005 zakázať,
PRIJALA TOTO NARIADENIE:
Článok 1
Lov šmačekov v Severnom mori a Skagerraku (subdivízie IIa, IIIa a podoblasť IV ICES) (2) pomocou dnovej vlečnej siete, zvislej záťahovej siete alebo podobných vlečných zariadení s veľkosťou ôk menej ako 16 mm sa zakazuje od dátumu nadobudnutia účinnosti, ktorý sa ustanovuje v článku 2, do 31. decembra 2005.
Článok 2
Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskych spoločenstiev.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. júla 2005